Document ID: 32004R2051

RÅDETS FORORDNING (EF) Nr. 2051/2004
af 25. oktober 2004
om ændring af forordning (EØF) nr. 337/75 om oprettelse af et europæisk center for udvikling af erhvervsuddannelse
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 308,
under henvisning til forslag fra Kommissionen,
under henvisning til udtalelse fra Europa-Parlamentet (1),
under henvisning til udtalelse fra Det Europæiske Økonomiske og Sociale Udvalg (2),
under henvisning til udtalelse fra Regionsudvalget, og
ud fra følgende betragtninger:
(1)
Rådets forordning (EØF) nr. 337/75 af 10. februar 1975 om oprettelse af et europæisk center for udvikling af erhvervsuddannelse (3) indeholder bestemmelser vedrørende centrets ledelse og især dets bestyrelse. Disse bestemmelser er blevet ændret adskillige gange som følge af nye medlemsstaters tiltrædelse, og der er tilføjet nye medlemmer til bestyrelsen.
(2)
En ekstern evaluering af Det Europæiske Center for Udvikling af Erhvervsuddannelse, i det følgende benævnt »centret«, blev gennemført i 2001. Kommissionens svar herpå samt den handlingsplan, som bestyrelsen udarbejdede på grundlag af dette svar, understreger behovet for at tilpasse bestemmelserne i forordning (EØF) nr. 337/75 for at sikre et effektivt center med effektive ledelsesstrukturer.
(3)
Europa-Parlamentet har anmodet Kommissionen om at revidere sammensætningen af og arbejdsmåden i organernes bestyrelser og forelægge passende forslag.
(4)
Bestyrelserne for Det Europæiske Arbejdsmiljøagentur, centret og Det Europæiske Institut til Forbedring af Leve- og Arbejdsvilkårene har forelagt Kommissionen en fælles udtalelse om, hvordan disse bestyrelser skal styres og fungere i fremtiden.
(5)
Trepartsstyringen af Det Europæiske Arbejdsmiljøagentur, centret og Det Europæiske Institut til Forbedring af Leve- og Arbejdsvilkårene, hvori regeringerne, arbejdsgivernes organisationer og arbejdstagernes organisationer er repræsenteret, er en vigtig forudsætning for disse organers positive resultater.
(6)
Arbejdsmarkedets parters deltagelse i styringen af disse tre fællesskabsorganer er en særegenhed, der gør det nødvendigt, at de fungerer i henhold til fælles regler.
(7)
Bestyrelsens opdeling i tre grupper med repræsentanter fra regeringer, arbejdsgivere og arbejdstagere samt udnævnelsen af en koordinator for arbejdsgivernes og arbejdstagernes grupper har vist sig at være af væsentlig betydning. Denne ordning bør derfor formaliseres og udvides til gruppen af regeringsrepræsentanter.
(8)
Bibeholdelse af systemet med national trepartsrepræsentation fra hver medlemsstat sikrer, at alle nøgleaktører inddrages, samtidig med at der tages hensyn til de forskelligartede systemer og indfaldsvinkler, som erhvervsuddannelsesområdet er kendetegnet ved.
(9)
Det er nødvendigt at få fastlagt, hvilke følger den forestående udvidelse af EU kan forventes at få for centret i praksis. Bestyrelsens sammensætning og drift bør tilpasses for at tage hensyn til nye medlemsstaters tiltrædelse.
(10)
Forretningsudvalget, som er beskrevet i bestyrelsens forretningsorden, skal styrkes med henblik på at sikre kontinuitet i centrets virke og en effektiv beslutningsproces. Forretningsudvalgets sammensætning bør fortsat afspejle bestyrelsens trepartsstruktur.
(11)
I overensstemmelse med traktatens artikel 3 skal Fællesskabet i alle sine aktiviteter tilstræbe at fjerne uligheder og fremme ligestilling mellem mænd og kvinder. Det er derfor hensigtsmæssigt at tilskynde til en afbalanceret repræsentation af mænd og kvinder i sammensætningen af bestyrelsen og forretningsudvalget.
(12)
Forordning (EØF) nr. 337/75 bør derfor ændres i overensstemmelse hermed.
(13)
Traktaten indeholder ikke anden hjemmel end artikel 308 til vedtagelsen af denne forordning -
UDSTEDT FØLGENDE FORORDNING:
Artikel 1
I forordning (EØF) nr. 337/75 foretages følgende ændringer:
1)
Artikel 3, stk. 2, affattes således:
»2. I udførelsen af sine opgaver skal centret etablere relevante kontakter, navnlig med specialiserede offentlige eller private organer på nationalt eller internationalt plan, med offentlige myndigheder og uddannelsesinstitutioner samt med arbejdstager- og arbejdsgiverorganisationer. Centret skal især sikre relevant samarbejde med Det Europæiske Erhvervsuddannelsesinstitut, dog under hensyntagen til centrets egne mål.«
2)
Artikel 4 affattes således:
»Artikel 4
1. Centret består af:
a)
en bestyrelse
b)
et forretningsudvalg
c)
en direktør.
2. Bestyrelsen består af:
a)
et medlem fra hver medlemsstat, der repræsenterer regeringen
b)
et medlem fra hver medlemsstat, der repræsenterer arbejdsgivernes organisationer
c)
et medlem fra hver medlemsstat, der repræsenterer arbejdstagernes organisationer
d)
tre medlemmer, der repræsenterer Kommissionen.
De i stk. 1, litra a), b) og c), nævnte medlemmer udnævnes af Rådet på grundlag af lister over kandidater, som forelægges af medlemsstaterne samt af arbejdsgivernes og arbejdstagernes organisationer.
De medlemmer, der repræsenterer Kommissionen, udnævnes af denne.
Rådet offentliggør listen over bestyrelsesmedlemmer i Den Europæiske Unions Tidende og på centrets internetsted.
3. Bestyrelsesmedlemmerne udnævnes for tre år. Genudnævnelse kan finde sted. Ved udløbet af deres mandat eller ved udtræden fortsætter medlemmerne deres hverv, indtil der er truffet foranstaltning til genudnævnelse eller afløsning.
4. Bestyrelsen udpeger blandt medlemmerne af de tre i stk. 5 omtalte grupper og Kommissionens repræsentanter sin formand og tre næstformænd for en toårsperiode; genudnævnelse kan finde sted.
5. Regeringsrepræsentanterne og repræsentanterne for arbejdstagernes og arbejdsgivernes organisationer danner hver en gruppe internt i bestyrelsen. Hver gruppe udpeger en koordinator. Koordinatorerne for arbejdstagernes og arbejdsgivernes grupper bør være repræsentanter for deres respektive organisationer på europæisk niveau og deltager i bestyrelsens møder uden stemmeret.
6. Formanden indkalder bestyrelsen en gang om året. Formanden indkalder til yderligere møder efter anmodning fra mindst en tredjedel af medlemmerne af bestyrelsen.
7. Bestyrelsens beslutninger træffes med absolut flertal blandt medlemmerne.
8. Bestyrelsen nedsætter et forretningsudvalg. Forretningsudvalget består af formanden og de tre næstformænd for bestyrelsen, en koordinator for hver gruppe, jf. stk. 5, samt endnu en repræsentant for Kommissionens tjenestegrene.
9. Medlemsstaterne, de i stk. 2 omtalte organisationer, Rådet, Kommissionen og bestyrelsen bestræber sig på i overensstemmelse med deres respektive kompetencer at sikre en ligelig repræsentation af mænd og kvinder blandt de i stk. 2 omtalte kandidater og udnævnelser, de i stk. 4 omtalte valg og de i stk. 8 omtalte udnævnelser.
10. Uden at dette berører direktørens ansvar, jf. artikel 7 og 8, skal forretningsudvalget efter mandat fra bestyrelsen føre tilsyn med gennemførelsen af bestyrelsens beslutninger og træffe alle nødvendige foranstaltninger med hensyn til ledelsen af centret mellem bestyrelsens møder, dog ikke vedrørende de i artikel 6, stk. 1, artikel 8, stk. 1, og artikel 11, stk. 1, omhandlede dispositioner.
11. Den årlige mødeplan for forretningsudvalget skal godkendes af bestyrelsen. Formanden indkalder til yderligere møder i forretningsudvalget efter anmodning fra dets medlemmer.
12. Forretningsudvalgets træffer sine beslutninger i enighed. Hvis der ikke kan opnås enighed, henviser forretningsudvalget sagen til bestyrelsen, som derefter træffer en beslutning.«
3)
Artikel 7, stk. 1 og 2, affattes således:
»1. Direktøren er ansvarlig for ledelsen af centret og skal gennemføre bestyrelsens og forretningsudvalgets beslutninger. Direktøren er centrets juridiske repræsentant.
2. Han forbereder og tilrettelægger arbejdet i bestyrelsen og forretningsudvalget og sørger for sekretariatsbistand til deres møder.«
4)
Artikel 8, stk. 1, affattes således:
»1. På grundlag af et udkast forelagt af direktøren vedtager bestyrelsen de prioriterede mål på mellemlang sigt og det årlige arbejdsprogram i forståelse med Kommissionens tjenestegrene. Programmet udformes under hensyntagen til fællesskabsinstitutionernes prioritering af behovene.«
5)
Denne ændring vedrører ikke den danske tekst.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 25. oktober 2004.

Labels: 15